b"\n_START_ARTICLE_\nBo\xc5\xbeji slu\xc5\xbeabnik\n_START_PARAGRAPH_\nBo\xc5\xbeji slu\xc5\xbeabnik (lat.: Servus Dei) je v katoli\xc5\xa1ki cerkvi naslov za osebo, za katero se izpri\xc4\x8duje, da je pobo\xc5\xbena v svoji veri. Ta naziv dobi oseba ob pri\xc4\x8detku \xc5\xa1kofijskega postopka za ugotavljanje svetosti, to je v cerkvenem procesu priznanja mo\xc5\xbene beatifikacije in kanonizacije. _NEWLINE_V pravoslavju se ta izraz nana\xc5\xa1a na vsakega pripadnika pravoslavne vere. Arabsko ime Abdullah  (\xd8\xb9\xd8\xa8\xd8\xaf \xd8\xa7\xd9\x84\xd9\x84\xd9\x87 'Abd Allah \xc2\xbbBo\xc5\xbeji slu\xc5\xbeabnik\xc2\xab); hebrejsko ime Obadija (\xd7\xa2\xd7\x95\xd7\x91\xd7\x93\xd7\x99\xd7\x94) in nem\xc5\xa1ko ime Gottschalk pomenijo \xc2\xbbbo\xc5\xbeji slu\xc5\xbeabnik\xc2\xab._NEWLINE__NEWLINE_Beseda \xc2\xbbBo\xc5\xbeji slu\xc5\xbeabnik\xc2\xab\xc2\xa0se v Bibliji pojavlja osemkrat, \xc5\xa1tirikrat v Stari zavezi in \xc5\xa1tirikrat v Novi zavezi._NEWLINE_Naslova \xc2\xbbBo\xc5\xbeji slu\xc5\xbeabnik\xc2\xab\xc2\xa0(lat. Servus Dei) ne smemo zamenjevati z naslovom \xc2\xbbslu\xc5\xbeabnik Bo\xc5\xbejega slu\xc5\xbeabnika\xc2\xab\xc2\xa0(lat. Servus Servorum Dei), enega od pape\xc5\xa1kih naslovov._NEWLINE_Prejetje naziva \xc2\xbbBo\xc5\xbeji slu\xc5\xbeabnik\xc2\xab\xc2\xa0je prvi od \xc5\xa1tirih korakov v procesu kanonizacije. Naslednji korak je razglasitev\xc2\xa0\xc2\xbb\xc4\x8dastitljivega Bo\xc5\xbejega slu\xc5\xbeabnika\xc2\xab, po uradni potrditvi odloka o njegovem juna\xc5\xa1tvu in/ali mu\xc4\x8deni\xc5\xa1tvu. Poleg dokazovanja zglednega in svetega \xc5\xbeivljenja, da bi nekoga lahko oznanjali za \xc2\xbbbla\xc5\xbeenega\xc2\xab, je potrebno neizpodbitno dokazati \xc4\x8dude\xc5\xbe, ki se je zgodil nekomu, ki se je (ali so ga) v molitvi priporo\xc4\x8dali kandidatu za svetnika. Obi\xc4\x8dajno je to \xc4\x8dude\xc5\xbeno ozdravljenje ali \xc4\x8dude\xc5\xbena re\xc5\xa1itev iz smrtne nevarnosti, ki je ni mogo\xc4\x8de razlo\xc5\xbeiti kot posledico medicinskega zdravljenja ali obi\xc4\x8dajnega zaporedja dogodkov. Zadnji korak procesa kanonizacije je razglasitev osebe za svetnika._NEWLINE_Izraelska spominska organizacija Jad Va\xc5\xa1em (Yad Vashem) podeljuje naziv\xc2\xa0\xc2\xbbpravi\xc4\x8dnega med narodi\xc2\xab, ki ga prejmejo tisti nejudje, ki so tvegali svoja \xc5\xbeivljenja za pomo\xc4\x8d Judom v \xc4\x8dasu holokavsta."